CANT ESPIRITUAL
“Si el món ja és tan formós, Senyor, si es mira 
amb la pau vostra a dintre de l’ull nostre,
què més ens podeu dâ en una altra vida?

Perxò estic tan gelós dels ulls, i el rostre,
i el cos que m’heu donat, Senyor, i el cor
que s’hi mou sempre...i temo tant la mort!

Amb quins altres sentits me’l fareu veure 
aquest cel blau damunt de les muntanyes, 
i el mar immens, i el sol que pertot brilla?
Deu-me en aquests sentits l’eterna pau 
i no voldré més cel que aquest cel blau.

Aquell que a cap moment li digué “Atura’t”
sinó al mateix que li dugué la mort, 
jo no l’entenc, Senyor; jo, que voldria 
aturar tants moments de cada dia 
per fê’ls eterns a dintre del meu cor!...
O és que aquest “fê etern” és ja la mort?

Més llavores, la vida, què seria? 
Fôra l’ombra només del temps que passa, 
La il.lusió del lluny i de l’a prop,
i el compte de lo molt, i el poc, i el massa, 
enganyador, perquè ja tot ho és tot?

Tant se val! Aquest món, sia com sia, 
tan divers, tan extens, tan temporal; 
aquesta terra, amb tot lo que s’hi cria, 
és ma pàtria, Senyor; i no podria 
ésser també una pàtria celestial?
Home só i és humana ma mesura 
Per tot quant puga creure i esperar: 
si ma fe i ma esperança aquí s’atura 
me’n fareu una culpa més enllà?

Més enllà veig el cel i les estrelles, 
i encara allà voldria ésser-hi hom: 
si heu fet les coses a mos ulls tan belles, 
si heu fet mos ulls i mos sentits per elles,
per què aclucà’ls cercant un altre com?
Si per mi com aquest no n’hi haurà cap.
Jo ho sé que sou, Senyor; prô on sou, qui ho sap?
Tot lo que veig se vos assembla en mi...
Deixeu-me creure, doncs, que sou aquí.
I quan vinga aquella hora de temença 
en què s’acluquin aquests ulls humans, 
obriu-m’en Senyor, uns altres de més grans 
per contemplar la vostra faç immensa.
Sia’m la mort una major naixença!”

